עזרא מת'יו מילר (באנגלית: Ezra Matthew Miller; נולד ב-30 בספטמבר 1992) הוא שחקן קולנוע ומוזיקאי אמריקאי. הוא ידוע בשל תפקידיו בסרטים "חיות הפלא והיכן למצוא אותן" (משנת 2016), "ליגת הצדק" (מ-2017) ו"חיות הפלא: הפשעים של גרינדלוולד" (2018).
מילר גדל בניו ג'רזי שבארצות הברית. אמו, מרתה (קוץ'), הייתה רקדנית, ואביו, רוברט ס. מילר, עבד בהוצאת הספרים של וולט דיסני. אביו ממשפחה יהודית-אשכנזית, ואימו ממשפחה נוצרית ממוצא גרמני והולנדי. מילר אמר בראיון ל"הארץ" שהוא מגדיר עצמו גם בתור יהודי וגם כ"רוחני". למילר שתי אחיות גדולות.
כשהיה בן שש, החל מילר לתרגל שירת אופרה כדי להתגבר על ליקוי הדיבור שלו. הוא שר עם המטרופוליטן אופרה.
ב-2008 כיכב בסרט הדרמה "Afterschool" בתפקיד נער בבית ספר. ב-2009 הופיע לצד אנדי גרסיה בסרט "סיטי איילנד". ב-2010 שיחק ב-"Beware the Gonzo" וכן גילם נער הומוסקסואל ב"Every Day" לצד ליב שרייבר והלן האנט. בהמשך כיכב בסרט "חייבים לדבר על קווין" לצד טילדה סווינטון, ועל המשחק בו קיבל שבחים רבים. כן כיכב בסרטים "עוד יום שמח" ו"כמה טוב להיות פרח קיר"' (המבוסס על ספר בעל שם זהה).
ב-2015 הופיע בתפקיד משנה בקומדיה "אסון מהלך" לצד הקומיקאית איימי שומר. ושיחק בסרט המתח "ניסוי הכלא של סטנפורד" לצידם של קיר גילכריסט, תומאס מאן, ניקולס בראון ומויסס אריאס.
בשנת 2016 שיחק בסרט הפנטזיה "חיות הפלא והיכן למצוא אותן", הסרט הוא ספין-אוף לסדרת הסרטים של הארי פוטר. בסרט הוא משחק לצד אדי רדמיין, קולין פארל וסמנתה מורטון. מילר ימשיך לככב גם בסרט השני בסדרה, שייצא בנובמבר 2018.
בשנת 2016 הופיע בתור בארי אלן "פלאש" בסרט גיבורי-העל "באטמן נגד סופרמן: שחר הצדק", דמות אותה חזר לגלם גם בסרט "ליגת הצדק" שיצא לאקרנים בשנת 2017. הוא צפוי להמשיך לגלם בגילום הדמות בסרט ההמשך לליגת הצדק וכמו כן בסרט סולו ב-2019.
מילר הוא המתופף והזמר של להקת "Sons of an Illustrious Father".
מילר הגדיר את עצמו כקוויר, ואמר: "לא הייתי בוחר להזדהות כגיי. אני נמשך בעיקר ל'הן' אבל הייתי עם הרבה אנשים ואני פתוח לאהבה היכן שתימצא".
קליפורניקיישן (2008) - דמיאן, 5 פרקים.
חוק וסדר: מדור מיוחד (2009) - אית'ן מורז, פרק: "Crush"
רופא להשכיר (2010-2009) - טאקר בריאנט, 5 פרקים.
אוחזר מתוך "https://he.wikipedia.org/w/index.php?title=עזרא_מילר&oldid=25571093"